Matrikulant sterf ná kar hom trefArgieffoto. ŉ Matrikulant is Dinsdag in ŉ Johannesburgse hospitaal dood nadat hy vroeër die dag naby die skool deur ŉ motor getref is. Steve Mabona, woordvoerder van die Gautengse onderwysdepartement, het gesê die gr. 12-leerder aan Diversity High School in South Hills, Johannesburg, het die oggend uit die skoolbus geklim en is deur ŉ motor raakgery toe hy besig was om die pad oor te steek. “ŉ Ambulans, lede van die metropolisie en die leerder se ouers is na die toneel ontbied. Die seun is na ŉ hospitaal geneem waar hy later aan sy beserings beswyk het,” het Mabona gesê. Die departement bied berading aan al die leerders en onderwysers by die skool. Die departement bied ook die nodige ondersteuning aan die seun se familie en staan die polisie in hul ondersoek by. Panyaza Lesufi, LUR vir onderwys in Gauteng, het sy innige meegevoel met die leerder se vriende en familie betuig.